Broj: 711-I-321-M-45/23-05-23

Zagreb, 20. veljače 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka, Tatijane Vučetić, Tončice Božić i Aleksandre Jozić-Ileković, kao članova Povjerenstva, na temelju članka 32. stavka 1. točke 3. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI), **na zahtjev obveznika Šime Mršića, državnog tajnika u Ministarstvu poljoprivrede do 22. prosinca 2022.,** za davanjem suglasnosti Povjerenstva,na 205. sjednici, održanoj dana 20. veljače 2023., donosi

**ODLUKU**

**Na temelju članka 23. stavka 6. ZSSI-a daje se suglasnost obvezniku Šimi Mršiću, državnom tajniku u Ministarstvu poljoprivrede do 22. prosinca 2022., da može stupiti u radni odnos u Javnoj ustanovi Park prirode Vransko jezero na radnom mjestu ravnatelja navedene javne ustanove budući da iz utvrđenih okolnosti poslovnih odnosa između Ministarstva poljoprivrede i navedene javne ustanove proizlazi da kod obveznika ne postoji sukob interesa.**

 Obrazloženje

Zahtjev za izdavanjem suglasnosti Povjerenstva podnio je obveznik Šime Mršić, državni tajnik u Ministarstvu poljoprivrede do 22. prosinca 2022. U knjigama ulazne pošte Povjerenstva zahtjev je zaprimljen 10. veljače 2023. pod poslovnim brojem 711-U-2918-M-45/23-01-4, povodom kojeg se vodi predmet broj M-45/23.

Uvidom u podatke Registra obveznika, kojeg ustrojava i vodi Povjerenstvo, utvrđeno je da je Šime Mršić obnašao dužnost zamjenika župana Zadarske županije od 2. lipnja 2017. do 12. siječnja 2021. te dužnost državnog tajnika u Ministarstvu poljoprivrede od 13. siječnja 2021. do 31. prosinca 2022.

Člankom 3. stavkom 1. točkom 6. ZSSI-a propisano je da su državni tajnici obveznici u smislu toga Zakona, stoga je Šime Mršić povodom obnašanja dužnosti državnog tajnika u Ministarstvu poljoprivrede do 22. prosinca 2022. dužan pridržavati se odredbi navedenog Zakona.

Obveznik u zahtjevu navodi da je obnašao dužnost državnog tajnika u Ministarstvu poljoprivrede te da je prestanak obnašanja navedene dužnosti nastupio 22. prosinca 2022. kada je razriješen. Dalje navodi da se nakon razrješenja s opisane dužnosti prijavio na javni natječaj za imenovanje ravnatelja u Javnoj ustanovi „Park prirode Vransko jezero“ temeljem javnog natječaja KLASA: 112-01/23-01/01, URBROJ: 2198-07/01-23-01 od 16. siječnja 2023., koji je objavljen u „Narodnim novinama“ broj 7/2023. Osnivač navedene ustanove je Republika Hrvatska, a osnivačka prava i dužnosti u ime Republike Hrvatske obavlja ministarstvo nadležno za zaštitu prirode odnosno Ministarstvo gospodarstva i održivog razvoja. Podnositelj navodi da je obnašao dužnost državnog tajnika u Ministarstvu koje nije u bilo kakvom poslovnom odnosu s gore opisanom ustanovom, niti nad tom ustanovom obavlja bilo kakve nadzorne funkcije. Slijedom odredbi iz članka 23. ZSSI-a, podnositelj moli Povjerenstvo za suglasnost za imenovanje, izbor ili sklapanje ugovora za zasnivanje radnog odnosa na mjestu ravnatelja u Javnoj ustanovi „Park prirode Vransko jezero” navodeći da je podnositelja zahtjeva natječajna komisija rangirala kao najboljeg kandidata.

Povjerenstvo je dopisom Broj: 711-I-238-M-45/23-02-23 od 13. veljače 2023. od Ministarstva poljoprivrede zatražilo očitovanje jesu li u razdoblju od siječnja 2021. do kraja 2022. nastali poslovni odnosi Ministarstva poljoprivrede s Javnom ustanovom Park prirode Vransko jezero te, ako jesu, što je bio predmet istih, tko je i u kojem postupku odlučivao o njihovu nastanku, koliko je iznosila vrijednost svakog poslovnog odnosa, te je li obveznik Šime Mršić, državni tajnik u Ministarstvu poljoprivrede, poduzimao radnje vezane za njihov nastanak i koje.

Ministarstvo poljoprivrede očitovalo se dopisom, KLASA: 740-02/23-01/4, URBROJ: 525-04/91-23-2, od 17. veljače 2023. u kojem se navodi da Ministarstvo poljoprivrede i Javna ustanova Park prirode Vransko jezero u razdoblju od siječnja 2021. do kraja 2022. nisu stupali u poslovne odnose. Također se navodi da je isto Ministarstvo donijelo Rješenje o dodjeli ribolovnog prava KLASA: UP/I-324-02/15-01/106, URBROJ: 525-13/0545-15-2, od 30. rujna 2015. te je sklopljen Ugovor o dodjeli ribolovnog prava KLASA: UP/I-324-02/15-01/106, URBROJ: 525-13/0545-15-3, od 30. rujna 2015., potpisan 21. listopada 2015., kojim se dodjeljuje ribolovno pravo Javnoj ustanovi Park prirode Vransko jezero na razdoblje od 20 godina u ribolovnom području Jadran, za ribolovnu zonu unutar granica Parka prirode „Vransko jezero“, utvrđenih Zakonom o proglašenju parka prirode „Vransko jezero“ („Narodne novine“, broj 77/99.), kao i da Javna ustanova Park prirode Vransko jezero, kao ovlaštenik ribolovnog prava, uredno ispunjava svoje obveze u skladu s odredbama Zakona o slatkovodnom ribarstvu („Narodne novine“, broj 63/19.).

Uvidom u podatke sudskog registra nadležnog Trgovačkog suda u Zadru, utvrđeno je da je pod matičnim brojem subjekta 060170183 upisana Javna ustanova Park prirode Vransko jezero te da je jedini osnivač navedene javne ustanove Republika Hrvatska. Jedna od upisanih djelatnosti navedene javne ustanove je zaštita, održavanje i promicanje Parka prirode Vransko jezero.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Sukladno članku 22. stavku 2. ZSSI-a obveze iz članka 18. istoga Zakona primjenjuju se na obveznike koji imaju pravo na naknadu plaće nakon prestanka dužnosti propisane posebnim zakonima za vrijeme trajanja prava na naknadu.

Člankom 23. stavkom 1. ZSSI-a propisano je da obveznici ne smiju prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, a nije drukčije propisano posebnim zakonom. Navedeno ograničenje primjenjuje se 18 mjeseci nakon prestanka obavljanja dužnosti.

Člankom 23. stavkom 2. ZSSI-a propisano je da obveznici koji prema posebnim zakonima uživaju pravo na naknadu plaće nakon prestanka dužnosti ne smiju stupiti u radni odnos u pravnoj osobi ako je ista bila u poslovnom odnosu s tijelom javne vlasti u kojem je obveznik obnašao dužnost, ako prema posebnom zakonu, na temelju prethodno sklopljenog sporazuma odnosno ugovora s bivšim poslodavcem, imaju pravo povratka na isto ili odgovarajuće radno mjesto.

Prema odredbi članka 23. stavka 5. ZSSI-a, ograničenje iz stavka 2. toga članka primjenjuje se za vrijeme trajanja prava na naknadu plaće nakon prestanka dužnosti propisane posebnim zakonima.

Sukladno članku 23. stavku 6. ZSSI-a, u slučaju iz stavaka 1. i 2. toga članka, Povjerenstvo će obvezniku dati suglasnost za imenovanje, izbor ili sklapanje ugovora ako iz okolnosti konkretnog slučaja proizlazi da ne postoji sukob interesa, te će ga o suglasnosti obavijestiti u roku od 15 dana od dana zaprimanja zahtjeva obveznika.

Zakonom o zaštiti prirode („Narodne novine“, br. 80/13., 15/18., 14/19. i 127/19.) je u članku 111. stavku 3. propisano da su zaštićena područja od državnog značenja strogi rezervat, nacionalni park, posebni rezervat i park prirode.

Člankom 133. stavkom 1. Zakona o zaštiti prirode propisano je da javnom ustanovom za upravljanje zaštićenim područjima upravlja upravno vijeće, a člankom 135. stavkom 1. istoga Zakona propisano je da ravnatelja javne ustanove za upravljanje nacionalnim parkom i parkom prirode imenuje i razrješuje ministar (ministar gospodarstva i održivog razvoja), a ravnatelja javne ustanove za upravljanje ostalim zaštićenim područjima imenuje i razrješuje predstavničko tijelo osnivača.

Nastavno na sve navedeno, ističe se da Povjerenstvo zahtjev obveznika nije razmatralo u kontekstu primjene članka 18. stavka 1. ZSSI-a u svezi s člankom 22. stavkom 2. ZSSI-a, niti primjene članka 23. stavka 1. ZSSI-a, koje se odnose na ograničenja prilikom imenovanja na upravljačke funkcije u pojedinim pravnim osobama nakon prestanka obnašanja dužnosti, već u kontekstu primjene članka 23. stavka 2. ZSSI-a, koji se odnosi na dopuštenost zasnivanja radnog odnosa nakon prestanka dužnosti i to na funkciji koja nije upravljačka, a uzimajući u obzir odredbe posebnog zakona kojim se uređuje područje zaštite prirode i iz kojih proizlazi da su upravljačke funkcije u javnoj ustanovi za upravljanje parkom prirode pridržane upravnom vijeću javne ustanove, a ne ravnatelju.

Navedenom je odredbom zabranjeno obvezniku da nakon prestanka obnašanja dužnosti državnog tajnika stupi u radni odnos u pravnoj osobi, ako je ista bila u poslovnom odnosu s tijelom javne vlasti u kojem je obnašao dužnost za vrijeme trajanja prava na naknadu plaće nakon prestanka dužnosti propisane posebnim zakonima.

Iz zahtjeva obveznika Šime Mršića proizlazi da se isti prijavio na javni natječaj za izbor ravnatelja Javne ustanove Park prirode Vransko jezero te da ga je natječajna komisija rangirala kao najboljeg kandidata..

Uvidom u očitovanje Ministarstva poljoprivrede utvrđeno je da u razdoblju u kojem je obveznik obnašao dužnost državnog tajnika nisu postojali poslovni odnosi između istog Ministarstva i Javne ustanove Park prirode Vransko jezero. Napomenuto je da je na snazi Ugovor o dodjeli ribolovnog prava, potpisan 21. listopada 2015., kojim je Ministarstvo poljoprivrede dodijelilo ribolovno pravo Javnoj ustanovi Park prirode Vransko jezero na razdoblje od 20 godina u ribolovnom području Jadran, za ribolovnu zonu unutar granica Parka prirode „Vransko jezero“, te da ista javna ustanova, kao ovlaštenik ribolovnog prava, uredno ispunjava svoje obveze u skladu s odredbama Zakona o slatkovodnom ribarstvu.

S obzirom da je obveznik obnašao dužnost državnog tajnika u Ministarstvu poljoprivrede, na njega se u smislu ostvarivanja prava na naknadu plaće nakon prestanka obnašanja dužnosti primjenjuju odredbe Zakona o obvezama i pravima državnih dužnosnika („Narodne novine“, broj 101/98., 135/98., 105/99., 25/00., 73/00., 30/01., 59/01., 114/01., 153/02., 154/02., 163/03., 16/04., 30/04., 105/04., 187/04., 92/05., 121/05., 151/05., 135/06., 141/06., 17/07., 34/07., 82/07., 107/07., 60/08., 38/09., 150/11., 22/13., 102/14., 103/14., 3/15., 93/16., 44/17. i 66/19.) koji u članku 1. stavku 2. podstavku 7. propisuje da su državni tajnici obveznici u smislu toga Zakona.

Člankom 15. stavkom 1. Zakona o obvezama i pravima državnih dužnosnika propisano je da dužnosnici koji su dužnost obnašali najmanje jednu godinu, nakon prestanka obnašanja dužnosti sve do početka ostvarivanja plaće po drugoj osnovi ili do ispunjenja uvjeta za mirovinu imaju, šest mjeseci od dana prestanka obnašanja dužnosti, ostvaruju pravo na naknadu u visini plaće koju ostvaruje dužnosnik na toj dužnosti, a sljedećih šest mjeseci pravo na naknadu u visini 50% plaće koju ostvaruje dužnosnik na toj dužnosti.

Ograničenje propisano člankom 23. stavkom 2. ZSSI-a utvrđeno je jer bi se zasnivanje radnog odnosa u pravnoj osobi koja je bila u poslovnom odnosu s Ministarstvom poljoprivrede moglo dovesti u svezu s radnjama koje je obveznik poduzimao u obnašanju javne dužnosti u odnosu na tu pravnu osobu ili bi isto moglo predstavljati oblik usluge za radnje koje je obveznik prethodno poduzeo prema pravnoj osobi, slijedom čega bi se prihvaćanjem imenovanja mogao naći u sukobu interesa.

Međutim, člankom 23. stavku 6. ZSSI-a propisano je da će Povjerenstvo obvezniku dati suglasnost za imenovanje, ako iz okolnosti konkretnog slučaja proizlazi da ne postoji sukob interesa.

Imajući u vidu da je postupak dodjele ribolovnog prava Javnoj ustanovi Park prirode Vransko jezero proveden daleko prije nego je obveznik Šime Mršić stupio na dužnost državnog tajnika u Ministarstvu poljoprivrede te da je za njegova obnašanja navedene dužnosti Ugovor o dodjeli ribolovnog prava bio u fazi izvršavanja, s obzirom na to da je sklopljen na razdoblje od 20 godina, Povjerenstvo smatra da iz navedenih okolnosti ne proizlazi postojanje sukoba interesa na strani obveznika koje bi dovelo u sumnju njegovu nepristranost u obavljanju javne dužnosti.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Šime Mršić, putem e-mail adrese
2. Objava na internetskoj stranici Povjerenstva
3. Pismohrana